ສຳພາດ ຍານາງນານາ ຊະນະວົງໄຊ ນັກຄົວກິນພື້ນເມືອງລາວ ທາງຢູທູບ ໃນສະຫະລັດ
ນານາເກີດຢູ່ປະເທດລາວ ມາສະຫະລັດອາຍຸຫ້າປີ ເມື່ອສີ່ສິບປີກ່ອນ ແຕ່ກໍສາມາດ ປາກພາສາລາວ ໄດ້ຢ່າງຄ່ອງແຄ້ວ ຊຶ່ງບັດນີ້ ນານາໄດ້ຫັນມາສົນໃຈ ກ່ຽວກັບການຄົວກິນ ອາຫານພື້ນເມືອງລາວ.
ໃນລາຍການຊີວິດຊາວລາວມື້ນີ້ ເຮົາຈະໃຫ້ທ່ານ ຟັງການສຳພາດກັບ ຍານາງນານາ ຊະນະວົງໄຊ ນັກຄົວກິນອາຫານພື້ນເມືອງລາວ ທີ່ເມືອງ Merced ລັດ California ແຕ່ ຫົວທີ ນານາ ບໍ່ມັກຄົວກິນແລະບໍ່ໃຫ້ຄວາມສົນໃຈກ່ຽວກັບການຄົວກິນ ໂດຍສະເພາະ ອາຫານພື້ນເມືອງລາວທີ່ແມ່ເຮັດໃຫ້ກິນ ແຕ່ວ່າມາບັດນີ້ ນານາໄດ້ເກີດມີຄວາມສົນໃຈກ່ຽວກັບອາຫານພື້ນເມືອງລາວ ເປັນຫຍັງ ນານາ ຈຶ່ງໄດ້ປ່ຽນໃຈ ກິ່ງສະຫວັນ ຈະນຳ ເອົາຄຳຕອບ ສຳລັບຄຳຖາມຂໍ້ນີ້ມາສະເໜີທ່ານ ສະບາຍດີທ່ານຜູ້ຟັງທີ່ເຄົາລົບ ໃນລາຍການຊີວິດຊາວລາວມື້ນີ້ ຂ້າພະເຈົ້າ ຈະຂໍແນະນຳ ໃຫ້ທ່ານຮູ້ຈັກກັບ ຍານາງນານາ ຊະນະວົງໄຊ ນັກຄົວກິນ ອາຫານພື້ນເມືອງລາວ ປັດຈຸ ບັນນີ້ຕັ້ງຖິ່ນຖານຢູ່ເມືອງ Merced ລັດ California ນານາແມ່ນເຊື້ອສາຍລາວອາເມຣິ ກັນ ເກີດທີ່ບ້ານສີໄຄ ນະຄອນຫລວງວຽງຈັນ ນາງໄດ້ເຂົ້າມາຕັ້ງຖິ່ນຖານຢູ່ໃນສະຫະລັດ ກັບຄອບຄົວເມື່ອ 40 ປີກ່ອນ ເວລານັ້ນມີອາຍຸໄດ້ 5 ປີ ນານາເປັນລູກສາວຫລ້າໃນຈຳ ນວນອ້າຍເອື້ອຍນ້ອງຮ່ວມກັນທັງໝົດແປດຄົນ ແລະສາມາດປາກພາສາລາວສຳນຽງວຽງຈັນໄດ້ຢ່າງຄ່ອງແຄ້ວ ອີງຕາມປະເພນີລາວແລ້ວແມ່ນວ່າ ບັນດາລູກແມ່ຍິງຕ້ອງຮູ້ຈັກ ຄົວກິນ ແຕ່ວ່າເວລາທີ່ນານາຍັງເປັນເດັກນ້ອຍຢູ່ຈົນຮອດໃຫຍ່ເປັນສາວ ນານາບໍ່ເຄີຍໄດ້ ໃຫ້ຄວາມສົນໃຈກ່ຽວກັບເລື້ອງນີ້ ອີກປະການນຶ່ງກໍເພາະວ່າ ນານາໄດ້ມາເຕີບໃຫຍ່ຢູ່ ໃນ ບັນຍາກາດ ຂອງສັງຄົມໂລກໃໝ່ທີ່ ສະຫະລັດອາເມຣິກາ ບັດນີ້ເຮົາມາເວົ້າເຖິງການປຸງແຕ່ງອາຫານພື້ນເມືອງລາວ ຊຶ່ງໃຜໆກໍຈະມັກ ກ່າວວ່າ “ແມ່ຂ້ອຍຄົວກິນແຊບອີ່ຫລີ” ຄຳເວົ້າດັ່ງກ່າວນີ້ກໍເພາະວ່າພວກລູກໆ ໄດ້ລື້ງເຄີຍກັບສີມືການປຸງແຕ່ງອາຫານຂອງແມ່ມາແຕ່ເກີດ ແລະນີ້ແມ່ນໂຕຢ່າງອັນນຶ່ງທີ່ນຳພານານາ ຊະນະວົງໄຊ ມາມີບົດບາດການປຸງແຕ່ງອາຫານພື້ນເມືອງລາວ ຊຶ່ງນານາໄດ້ເລົ່າຊີວິດ ເບື້ອງຕົ້ນໃຫ້ ວີໂອເອ ດັ່ງນີ້ : ໃນເວລາທີ່ເຮົາຍັງເປັນເດັກນ້ອຍຢູ່ ມັນກໍເປັນຂອງທຳມະດາທີ່ບໍ່ມັກໃຫ້ຄວາມສົນໃຈກ່ຽວກັບສັງຄົມສິ່ງແວດລ້ອມ ເວົ້າໂດຍສະເພາະກໍຄືຮີດຄອງປະເພນີລາວ ການປຸງແຕ່ງອາ ຫານ ແລະພິທີການຕ່າງໆຂອງລາວທີ່ພໍ່ແມ່ ແລະຜູ້ອາວຸໂສມີຄວາມເປັນຫ່ວງນຳພາລູກຫລານປະຕິບັດມາ ບັດນີ້ຊີວິດຂອງພວກເຮົາໄດ້ກ້າວເຂົ້າມາທົດແທນບັນດາພໍ່ແມ່ເຖົ້າແກ່ທີ່ໄດ້ຈາກໂລກນີ້ໄປແລ້ວ ໂດຍທີ່ບໍ່ມີຜູ້ມາໃຫ້ຄຳປຶກສາຫາລື ແລະບໍ່ມີບັນທຶກຄົ້ນຄວ້າໃດໆບອກໄວ້ໃຫ້ ນານາໄດ້ກ່າວເຖິງຊີວິດໃນຕອນນີ້ວ່າ : ບັດນີ້ນານາໄດ້ໃຫຍ່ກ້າໜ້າບານ ສ້າງຄອບຄົວ ມີລູກສາມຄົນ ແລະມີຄວາມຮັບ ຜິດຊອບກັບກິດຈະການຄອບຄົວຫລາຍໆຢ່າງໃນແຕ່ລະວັນ ນານາຕ້ອງໄດ້ຄົວກິນໃຫ້ແກ່ຄອບ ຄົວ ແລະນີ້ໄດ້ນຳພານານາກ້າວເຂົ້າມາໃຫ້ຄວາມສົນໃຈດ້ານການຄົວກິນຫລາຍຂຶ້ນ ແລະໄດ້ເລີ້ມເຜີຍແຜ່ອອກທາງ YouTube ເພື່ອໃຫ້ເພື່ອນຝຸງໄດ້ຮຽນຮູ້ຈາກຄວາມຈົດຈຳທີ່ໄດ້ສັງເກດ ແລະຮຽນມາຈາກແມ່ ຊຶ່ງນີນາ ກ່າວຕໍ່ໄປອີກວ່າ : ອາຫານທີ່ນານາໄດ້ປຸງແຕ່ງອອກມາ ເປັນອາຫານທີ່ມີຄວາມນິຍົມຊົມຊອບໃນວົງສັງຄົມເຊື້ອສາຍຊາວລາວ ເປັນອາຫານທີ່ຕ້ອງໃຊ້ເວລາຫ້າງຫາ ມີເຄື່ອງປຸງແຕ່ງທີ່ບໍ່ມີຢູ່ໃນ ຕະຫລາດທົ່ວໆໄປໃນສະຫະລັດ ແລະກໍເປັນອາຫານພື້ນເມືອງລາວທີ່ຫາກິນໄດ້ຍາກ ຊຶ່ງນານາໄດ້ກ່າວດັ່ງນີ້ : ສະຫະລັດອາເມຣິກາ ເປັນປະເທດທີ່ກວ້າງໃຫຍ່ໄພສານ ພາກໃຕ້ ແລະພາກຕາເວັນຕົກສຽງໃຕ້ມີອາກາດອົບອຸ່ນຢູ່ຕະຫລອດປີ ເພາະສະນັ້ນບັນດາພີ່ນ້ອງເຊື້ອສາຍລາວຜູ້ທີ່ຕັ້ງຖິ່ນຖານຢູ່ໃນເຂດນີ້ ຈຶ່ງມັກພາກັນເຮັດຮົ້ວເຮັດສວນປູກຝັງ ແລະມ່ວນຊື່ນກັບຜົນລະປູກ ອັນເປັນພືດຜັກທີ່ຫາກິນໄດ້ຍາກ ຊຶ່ງນານາໄດ້ກ່າວກ່ຽວກັບເລື້ອງນີ້ວ່າ : ປັດຈຸບັນນີ້ເຮົາຢູ່ໂລກອັນທັນສະໄໝຂອງສັດຕະວັດທີ່ 21 ການໂທລະຄົມມະນາຄົມຫາກັນພຽງແຕ່ຢູ່ປາຍນີ້ວມືເທົ່ານັ້ນ ເພາະສະນັ້ນນານາຈຶ່ງໄດ້ຖືໂອກາດນີ້ໃຊ້ເທັກໂນໂລຈີອັນຫລ້າສຸດ ນຳເອົາການສະແດງຄົວກິນມາສະເໜີທ່ານຜ່ານທາງ YouTube ຊຶ່ງມີຜູ້ເຂົ້າຊົມກວ່າແສນຄົນ ແລະນານາໄດ້ກ່າວມ້ວນທ້າຍດັ່ງນີ້ : ນານາສຳເລັດການສຶກສາອະນຸປີຍາຝ່າຍທຸລະກິດ ແລະສາມີທ່ານອະລິສັກເປັນນັກຊ່ຽວ ຊານດ້ານຄອມພິມເຕີ ແລະອາສາສະໝັກແກ່ອົງການທີ່ບໍ່ຫວັງຜົນກຳໄລ ອະລິສັກເປັນຄົນນຶ່ງທີ່ໄດ້ຊ່ວຍປະດິດຄິດສ້າງການຕີພິມພາສາລາວຢູ່ໃນ iPhone ແລະ iPad ທ່ານສາມາດເຂົ້າຊົມ ວີດີໂອ ການປຸງແຕ່ງອາຫານລາວຂອງນານາໄດ້ທີ່ໜ້າ YouTube ພາຍໃຕ້ຊື່ Nana Sanavongsay ຍໍ່າຕີນໄກ່ ມີລົດຊາດສົ້ມ ເຄັມ ເຜັດ ຫຍໍ້າປັອດໆ ແຊບອີ່ຫລີ